জিডি বিড়লা কাণ্ডের ছায়া এবার কলকাতার কারমেল স্কুলে। দ্বিতীয় শ্রেণির এক ছাত্রীকে যৌন হেনস্থার অভিযোগ উঠল স্কুলের নৃত্যশিক্ষকের বিরুদ্ধে। গোটা ঘটনায় তুমুল উত্তপ্ত স্কুল চত্বর।
 নিজস্ব প্রতিবেদন : জিডি বিড়লা কাণ্ডের ছায়া এবার কলকাতার কারমেল স্কুলে। দ্বিতীয় শ্রেণির এক ছাত্রীকে যৌন হেনস্থার অভিযোগ উঠল স্কুলের নৃত্যশিক্ষকের বিরুদ্ধে। গোটা ঘটনায় তুমুল উত্তপ্ত স্কুল চত্বর। অভিযোগ, গত এক বছর ধরে দ্বিতীয় শ্রেণির ওই ছাত্রীর উপর যৌন নির্যাতন চালায় সৌমেন নামে ওই নৃত্য শিক্ষক। এমনকি ঘটনার কথা বাড়িতে বললে প্রাণনাশের হুমকিও দেওয়া হয়। বুধবার থেকে ওই ছাত্রী ভয়ে স্কুলে আসা বন্ধ করলে, তখনই সামনে আসে গোটা ঘটনা। অভিযোগ, এরপরও অভিযুক্ত নৃত্যশিক্ষক নির্যাতিতা ছাত্রীকে 'মাটিতে পুঁতে' দেবে বলে হুমকি দেয়। ঘটনার কথা জানাজানি হতেই, শুক্রবার সকাল থেকে উত্তপ্ত হয়ে ওঠে কারমেল স্কুল চত্বর। স্কুল চত্বরে বিক্ষোভ ফেটে পড়েন অভিভাবকরা। স্কুলে আসে বিশাল পুলিস বাহিনী। অভিভাবকদের অভিযোগ, জিডি বিড়লা স্কুলে এতবড় ঘটনা ঘটার পরেও নিরাপত্তার স্বার্থে স্কুল কর্তৃপক্ষ কোনও ব্যবস্থা নেয়নি। স্কুলের ভিতরে কোনও সিসিটিভি নেই। অভিভাবকদের আরও অভিযোগ, অভিযুক্তকে বাঁচানোর চেষ্টা করছে স্কুল কর্তৃপক্ষ। এদিকে এই ঘটনায় প্রথমে মুখে কুলুপ আঁটে স্কুল কর্তৃপক্ষ। পরে পুলিসের হাতে তুলে দেওয়া হয় অভিযুক্তকে। স্কুল কর্তৃপক্ষ জানিয়েছে, গোটা বিষযে প্রয়োজনীয় আইনি ব্যবস্থা নিচ্ছে পুলিস। তবে পুলিস অভিযুক্তকে নিয়ে যাওয়ার আগে অভিযুক্ত শিক্ষক সৌমেনকে গণধোলাই দেয় উত্তেজিত অভিভাবকরা।